Mapodisi ba tshwenngwa ke go thujwa ga matlo
Mookamela mapodisi a Woodhall mo Lobatse Superintendent Moses Kwarare a re ba tshwenngwa thata ke go thujwa ga matlo bosigo mo kgaolong. Superintendent Kwarare o buile jalo mo potsolotsong le BOPA a re mafelo a a amegileng ke PWD, Maipei, Botoka, Woodhall le Pitikwe, mo a reng go supa magodu ao a thuba a batla di-plasma tv, jalo a tlhagisa morafe go nna ba tswetse mabati a matlo, a bone le diokomelabangwe gore go seka ga nna bonolo gore motho yo o kwa ntle a bone gore go na le eng mo ntlung. O gakolola gore matlo a ne a lotlelwa a na le batho, fa go tsamaiwa kana go iwa maitisong. Mo go tse dingwe Superintendent Kwarare a re go thubilwe ofisi ya ditsela le dipalamo mo Lobatse morago ga gore magodu ao a bofe modisadikago mabogo le maoto ka dikgole tsa ditlhako, mme ba ya go mmaya kgakajana le ofisi. Superintendent Kwarare a re magodu ao go bolelwa e le borre ba bane ka palo, tota maikaelelo a bone e ne e le go thuba ba tsaya madi mme ba palelwa ke gone go bula mabeelo ao a madi (safe) mme ba seka ba kgona go tsaya sepe.